Calcutta HC NIA: বীরভূমের দুটি বিস্ফোরণের তদন্তে এনআইএ, নির্দেশ কলকাতা হাইকোর্টের

কলকাতা: ২০১৯ সালের বীরভূমের দুটি বিস্ফোরণের তদন্তভার এনআইএকে দিল কলকাতা হাইকোর্ট। ওই দুটি মামলার সমস্ত নথি এনআইএকে হস্তান্তর করার নির্দেশ আদালতের। জাতীয় তদন্তকারী সংস্থাকে সব রকমের সহযোগিতা করারও নির্দেশ দেওয়া হয়েছে। বিচারপতি জয়মাল্য বাগচী এবং বিচারপতি বিভাস পট্টনায়কের ডিভিশন বেঞ্চ এই নির্দেশ দিয়েছে।

আদালত জানিয়েছে, ‘আইন অনুযায়ী এই ধরনের ঘটনা ঘটলে রাজ্যের তদন্তকারী সংস্থা একটি প্রাথমিক রিপোর্ট এনআইএকে পাঠায়। রাজ্যের সেই রিপোর্ট বিবেচনা করে তদন্তের বিষয়ে সিদ্ধান্ত গ্রহণ করে এনআইএ। কিন্তু এই ঘটনার ক্ষেত্রে কোনও রিপোর্ট পাঠানো হয়নি। যেহেতু রাজ্যের তদন্তকারী সংস্থার থেকে এনআইএর ক্ষমতা আরও বেশি, তাই ন্যায়বিচারের স্বার্থে এই মামলার ভার এনআইএকে দেওয়া হল।’

২০১৯ সালের ২০ সেপ্টেম্বর বীরভূমের লোকপুর থানার গাংপুর গ্রামের বাসিন্দা বাবলু মণ্ডলের বাড়ির টিনের চালা বিস্ফোরণের উড়ে যায়। ওই বছরেরই  ২৯ অগস্ট সদাইপুর থানার রেঙ্গুনি গ্রামে হাইতুন্নেসা খাতুনের গোয়ালঘর উড়ে যায় বিস্ফোরণে। সিআইডি এই মামলাগুলির তদন্তভার গ্রহণ করে। পরে তদন্তের ভার নেয় এনআইএ। রাজ্যের কাছ থেকে নথি না পাওয়ার অভিযোগে এনআইএ বিশেষ আদালতের যায়। নথি দেওয়ার জন্য রাজ্যকে নির্দেশ দেয় বিশেষ আদালত। সেই নির্দেশকে চ্যালেঞ্জ করেই কলকাতা হাইকোর্টে গিয়েছিল রাজ্য।